FI Euroopan unionin virallinen lehti CE 84/388

(2004/C 84 E/0450)

KIRJALLINEN KYSYMYS P-0392/04

esittäjä(t): Mogens Camre (UEN) komissiolle

(6. helmikuuta 2004)

Aihe: EU:n kyky ottaa jatkuvasti vastaan suuria määriä maahanmuuttajia kehitysmaista

Eurostatin mukaan vuonna 2003 EU:n 15 jäsenvaltion väkiluku kasvoi 1276 200 hengellä siten, että kokonaisväkiluku oli 380,8 miljoonaa. On kuitenkin huomattava, että tästä kasvusta 77 prosenttia eli 982 600 henkeä kuuluu maahanmuuttajiin, jotka tulevat etupäässä kehitysmaista.

Toisaalla YK:n väestötoimiston johtaja Joseph Chamie on todennut, että EU:n reaalinen väkiluku on ollut laskussa vuodesta 1998 alkaen. Tätä johtaja Joseph Chamien väitettä on sittemmin käytetty sen perusteluna, että EU tarvitsee lisää maahanmuuttajia kehitysmaista.

On tunnettua, että tiettyjen Keski- ja Itä-Euroopan maiden väkiluku on laskussa, ja kun Eurooppaan sisällytetään myös Venäjä, Ukraina ja Valko-Venäjä, koko Euroopan alueella väkiluku on hienoisessa laskussa, mikä ei kuitenkaan koske EU:n 15 nykyisestä jäsenvaltiota.

On tunnettua, että maahanmuuttajavirta suuntautuu kehitysmaista erityisesti EU:n 15 jäsenvaltioon. Toisaalta komissio on omissa analyyseissaan todennut väestön vanhenemisen vuoksi välttämättömäksi, että entistä suurempi osa aktiivisista ikäryhmistä siirtyy työmarkkinoille ja pysyy työmarkkinoilla kauemmin, koska yleisesti ottaen kehitysmaista peräisin olevat maahanmuuttajat eivät voi korvata niitä koulutettuja eurooppalaisia, jotka poistuvat työmarkkinoilta aikaisessa vaiheessa tai pysyvät poissa työmarkkinoilta.

Katsooko komissio, että äärimmäisen ylikansoitetut EU:n suurkaupungit, ylikuormitetut liikennejärjestelmät, kuormitetut sosiaaliset järjestelmät, työttömyys EU:ssa ja suuret sosiaaliset ja rikollisuuteen liittyvät ongelmat, jotka symbolisoivat EU:n maahanmuuttajien asuinympäristöjä, antavat aihetta siihen, että EU edelleen vastaanottaa niin suuria määriä maahanmuuttajia muista kuin länsimaisen kulttuurin maista?

António Vitorinon komission puolesta antama vastaus

(10. maaliskuuta 2004)

Komissio ilmoitti maahanmuutosta, kotouttamisesta ja työllisyydestä 3 päivänä kesäkuuta 2003 antamassaan tiedonannossa (1), että yhteneväisten väestönkehitystä koskevien arvioiden mukaan Euroopan väestö on vanhenemassa ja väkimäärä alkaa ennustettavasti vähentyä vuosiin 2010—2020 mennessä. Näiden väestönmuutosten merkittävyyden perusteella voidaan ennustaa, että Lissabonin tavoite 70 prosentin työllisyysasteesta vuoteen 2010 mennessä tullaan saavuttamaan ja jopa ylittämään.

Vaikka sosiodemografisten muutosten taloudelliset vaikutukset näkyvät vasta viipeellä, useissa jäsenvaltioissa kärsitään jo yhä useammin työvoimapulasta. Komissio katsoo, että vaikka maahanmuutto ei olekaan realistinen ratkaisu kaikkiin väestön vanhenemisen työmarkkinoilla aiheuttamiin ongelmiin, lyhyellä aikavälillä työvoiman maahanmuutto voi kuitenkin auttaa vähentämään työvoimapulaa. Työvoiman maahanmuuton ansiosta voidaan myös ulottaa pidemmälle aikavälille vuosien 2010 ja 2030 välille ajoittuvan väestöllisen muuntumisen vaikutuksia.

Hyvin valvottu yhteisön tason yhteinen maahanmuuttopolitiikka, jota täydennetään kunnianhimoisella kotouttamispolitiikalla, on tarpeellinen, jotta tilanteesta johtuviin tarpeisiin voidaan kunnolla vastata.

(1) KOM(2003) 3 3 6 lopullinen.